《次韵李商隐无题 其四》
明代·童轩

花暗芳尘忆旧踪，巧莺帘外度歌钟。绯罗袜衬双钩细，金缕衣薰百和浓。

露冷云廊吟桂叶，月明水殿看芙蓉。而今往事浑难省，愁绝巫山十二重。

作者简介：（1425—1498） 明江西鄱阳人，字士昂。工书能诗。景泰二年进士。授南京吏科给事中。成化时，以户科都给事中入川镇压赵铎起事，还言欲息盗贼必先去贪官、均科差。累进右副都御史提督松潘军务。弘治中官至南京礼部尚书。有《清风亭稿》、《枕肱集》、《梦征录》。